
 A V I Z 

asupra propunerii legislative privind modificarea şi

 completarea Legii nr.64/1991 privind brevetele de invenţii
În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind modificarea şi completarea Legii nr.64/1991 privind brevetele de invenţii, trimisă cu adresa nr.65 din 18 aprilie 2001, înregistrată sub nr.538/XVIII/11 din  18 aprilie  2001.

În conformitate cu prevederile art.110 alin.(1) din Constituţia României, cu adresa nr.1076/MRP/17.03.2001, Guvernul şi-a exprimat punctul de vedere precizând că nu susţine promovarea acestei iniţiative legislative pentru următoarele considerente:


- potrivit propunerii legislative “profitul obţinut ca urmare a aplicării unei invenţii este scutit de impozit în primii 5 ani de aplicare, calculat de la data valabilităţii brevetelui, şi rămâne în acest caz, integral la dispoziţia unităţii care o aplică”.


- textul art.68 ce face obiectul acestei propuneri legislative este identic cu conţinutul iniţial al art.68 din Legea nr.64/1991 privind brevetele de invenţie, care a fost abrogat prin Ordonanţa de Urgenţă nr.217/1999 pentru modificarea şi completarea Ordonanţei Guvernului nr.70/1994 privind impozitul pe profit, republicată, cu modificările şi completările ulterioare. La abrogare au fost avute în vedere dificultatea determinării profitului aferent aplicării unui brevet, precum şi faptul că, potrivit datelor Oficiului de Stat pentru Invenţii şi Mărci, facilitarea prevăzută de art.68 nu a constituit un stimulent, numărul cererilor de brevet de invenţie cunoscând o scădere accentuată până în 1999, ultimul an de acordare a acestei facilităţi.


- pentru stimularea investiţiilor şi încurajarea agenţilor economici în aplicarea noilor creaţii tehnice, Ordonanţa Guvernului nr.70/1994 privind impozitul pe profit, republicată, cu modificările şi completările ulterioare, a introdus prevederi care să compenseze eliminarea deducerilor şi facilităţilor fiscale.


- potrivit Legii nr.15/1994 privind amortizarea capitalului imobilizat în active corporale şi necorporale, republicată, atât cheltuielile de cercetare-dezvoltare cât şi cheltuielile cu achiziţionarea brevetelor se amortizează pe toată durata prevăzută pentru utilizarea acestora, cheltuieli care din punct de vedere fiscal, sunt deductibile la calculul profitului impozabil pentru agentul economic care le-a achiziţionat.


- Oficiul de Stat pentru Invenţii şi Mărci a elaborat un proiect de Lege pentru modificarea şi completarea Legii nr.64/1991 privind brevetele de invenţie, proiect aflat, în prezent, la Comisia pentru Industrii şi Servicii a Camerei Deputaţilor pentru examinare, şi care urmăreşte modificarea şi completarea inclusiv a textului art.68.



Potrivit prevederilor art.60 din Regulamentul Camerei Deputaţilor, comisia a examinat propunerea legislativă menţionată mai  sus şi faţă de precizările Guvernului, cu majoritate de voturi,  a hotărât  să  propună respingerea acestei iniţiative legislative.


În raport de obiectul şi conţinutul său, proiectul de lege face parte din categoria legilor ordinare.

                       PREŞEDINTE,                                        SECRETAR, 

     dr. Ionel Olteanu                                    Carmen Dumitriu

     red.consilier

Georgeta Panoviciu

